**Πανοσ Κυπαρισσησ**

***Δίκης ανεκπλήρωτα***

Λυτές ελάχιστες αποσκευές

Ταξιδεύουν τυφλοί

όσοι γυρεύουν τροφή σ’ άδικη γη

στέγη τη νύχτα τους να ντύσουν

Δικαιοσύνη πύλη κλειστή

Δίχως να τους αναλογεί ψίχουλο

που βρίσκει και τρώει το πουλί

εξαντλούνται

στα χιλιόμετρα του νου τους

επιμένοντας

μ’ όλα τα ανεπίδοτα του ονείρου

στα άδεια τους χέρια

[Π. Κυπαρίσσης, *Κλέβοντας σκοτάδι*, εκδ. Γαβριηλίδης, Αθήνα 2018, σ. 86]

**ΘΕΜΑ Γ**

Ποιο είναι, κατά τη γνώμη σου, το ερώτημα που υποβάλλει το ποίημα; Ποια είναι η απάντηση του ποιητικού υποκειμένου; Ποια είναι η δική σου απάντηση; Να τεκμηριώσεις την απάντησή σου στο 2ο ζητούμενο με αναφορά σε 2 κειμενικούς δείκτες. [λ. 150-200]

**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**1.**

Κατά τη γνώμη μου, το ερώτημα που υποβάλλει το ποίημα είναι ποιος είναι ο τρόπος με τον οποίο κάποιοι άνθρωποι αντιμετωπίζουν και αγωνίζονται για δικαιοσύνη και ποιο είναι το αποτέλεσμα του αγώνα τους. Το ποιητικό υποκείμενο αναφέρεται στον αγώνα αυτό σαν ταξίδι («*Ταξιδεύουν … σ’ άδικη γη*»), στο οποίο η γνώση ( «*τυφλοί*») και τα μέσα («*Λυτές ελάχιστες αποσκευές*») των «ταξιδευτών» φαίνεται να μην είναι επαρκή για την επίτευξη του σκοπού τους. Σύμφωνα με το ποιητικό υποκείμενο, δεν μπορούν να φτάσουν στη δικαιοσύνη, όπως φαίνεται και από τη μεταφορά (ίσως από τον χώρο των αεροδρομίων) «*Δικαιοσύνη πύλη κλειστή*», και τα αποτελέσματα του αγώνα τους είναι λίγα («*Δίχως να τους αναλογεί … τρώει το πουλί*»). Ωστόσο εκείνοι συνεχίζουν, αν και αποτυγχάνουν, να προσπαθούν και να πιστεύουν στον σκοπό τους, παρά τη συναισθηματική εξάντληση που η διαδικασία αυτή έχει ως αποτέλεσμα («*εξαντλούνται … στα άδεια τους χέρια*»). Προσωπικά, θεωρώ ότι, όπως φαίνεται και από την απάντηση του ποιητικού υποκειμένου στα ερωτήματα που αναδεικνύει το ποίημα, πολλές φορές ο αγώνας για δικαιοσύνη δεν έχει αποτέλεσμα ή έχει αποτέλεσμα διαφορετικό από τα προσδοκώμενα, εξαιτίας συνθηκών που ο άνθρωπος με δυσκολία μπορεί να υπερβεί. Αυτό, όμως, που δημιουργεί την αίσθηση του ανεκπλήρωτου, εντείνει τη συναισθηματική κόπωση σε όσους αγωνίζονται για δικαιοσύνη, σε όσους εξακολουθούν να πιστεύουν στη δικαιοσύνη. [λ. 213]

**2.**

Το ερώτημα που μου προκαλεί το ποίημα είναι αν υπάρχει δικαιοσύνη στον κόσμο μας. Το ποιητικό υποκείμενο φαίνεται να δίνει αρνητική απάντηση. Ήδη από τον τίτλο φαίνεται ότι η Δίκη, η δικαιοσύνη, είναι *ανεκπλήρωτη*. Στο ποίημα παρακολουθούμε ένα *ταξίδι* των ανθρώπων που αναζητούν τροφή και στέγη, τα στοιχειώδη δηλαδή. Μάταια όμως, γιατί τα γυρεύουν *σ’ άδικη γη*, γιατί η Πύλη της Δικαιοσύνης είναι κλειστή, γιατί σε αυτούς *δεν αναλογεί ούτε ψίχουλο* και έτσι *εξαντλούνται*. Επιμένουν, ωστόσο, παρά τα *ανεπίδοτα του ονείρου* στα *άδεια τους χέρια*, στις δικές τους δυνάμεις, έστω και χωρίς ανταπόκριση, χωρίς δικαίωση και δικαιοσύνη. Δυστυχώς η απάντηση του ποιητικού υποκειμένου φαίνεται να ισχύει. Οι άνθρωποι με τις *λυτές ελάχιστες αποσκευές*, οι κοινωνικά αδύναμοι, όσοι από την καταγωγή, την κοινωνία ή την ιστορία είναι αδικημένοι, φαίνεται ότι βρίσκουν κλειστή την Πύλη της Δικαιοσύνης. Μπορούμε, ωστόσο, να ελπίζουμε, με βάση το *επιμένοντας* ότι κάποτε… [λ. 145]